কবি জীবনানন্দ দাশের "বনলতা সেন" কবিতার একটি অংশ নিচে দেওয়া হল।

হাজার বছর ধ’রে আমি পথ হাঁটিতেছি পৃথিবীর পথে,
সিংহল সমুদ্র থেকে নিশীথের অন্ধকারে মালয় সাগরে
অনেক ঘুরেছি আমি; 

এই পংক্তিগুলোয় কি বোঝানো হয়েছে? বিশ্লেষণ কর। 
মনুষ্যজীবন ক্ষণস্থায়ী। অন্যদিকে জীবনের চলার পথ প্রায়শই দুরূহ। একজন মানুষ হাজার বাঁচার ধরে হাঁটতে পারেনা। সেই অর্থে কবি যখন বলেন "হাজার বছর ধ’রে আমি পথ হাঁটিতেছি পৃথিবীর পথে", তিনি জীবনের দুর্গম পথে চলার তার নিজের অভিজ্ঞতা এবং উপলব্ধিকে তুলে ধরতে চেয়েছেন। অন্যভাবে দেখতে গেলে, এই অভিজ্ঞতা হয়ত কেবল একজন মানুষের নয়, হয়ত এটা সমগ্র মানবজাতির যুগযুগ ধরে জীবনের পথে চলার ক্রমবর্ধমান, সমষ্টিগত অভিজ্ঞতা। তার যাত্রা সিংহল সমুদ্র থেকে মালয় সাগর, বহুদূর বিস্তৃত। তার যাত্রা রাতের অন্ধকারের মাঝে—যেন পথ চলতে চলতে ক্রমশই মানুষ সকল আশার আলো হারিয়ে ফেলে, একটি বৃত্তাকার পথে বারবার ঘুরতে থাকে। সিলভিয়া প্লাথ-এর "আ লাইফ" কবিতার একটি অংশ এখানে উল্লেখ করা যেতে পারে—"A woman is dragging her shadow in a circle"—যেন দুই কবির চিন্তায় কিছুটা মিল রয়েছে।

"বনলতা সেন" কবিতার শুরুর এই অংশটি অনেকগুলি প্রশ্ন প্রকট করে। কেন কেউ হাজার বছর ধরে হেঁটে চলেছে? এই যাত্রার উদ্দেশ্য কি, গন্তব্য কোথায়? এই যাত্রার কি কোন শেষ নেই? এই প্রশ্নগুলির কোন সরাসরি উত্তর হয়ত পাওয়া যাবে না। 